Margrethe Vestager (RV), 2008-12-12:
Den radikale gruppe har med interesse læst Enhedslistens beslutningsforslag.
Når vi synes, det er en god og rigtig diskussion at have i Folketinget, hænger det jo sammen med, at hele området i forbindelse med bygninger og CO2 er et område, som ikke er kvotebelagt.
Vi har et kvotesystem, og når det kommer til at fungere, har vi fra radikal side faktisk en meget stor tiltro til, at den markedsmekanisme effektivt vil sørge for, at prisdannelsen på at forurene vil gøre, at man bliver stadig mere effektiv i sit energiforbrug og derfor forurener stadig mindre.
Men bygningerne og vores boliger er uden for det kvotebelagte område, og det betyder, at der skal gøres en meget mere direkte politisk indsats, fordi vi ikke på samme måde, som når det gælder kvoter, har markedet til at hjælpe os.
Derfor er det klart, at den måde, vi bor på, og den måde, hvorpå vi får energien hen til, hvor vi bor, er af central interesse.
Vi glæder os meget til forårets debatter i energiforligskredsen om det nye bygningsreglement, og en af de ting, som vi vil bringe til bordet, og som ikke kun handler om nybyggeri, er spørgsmålet om det eksisterende byggeri.
Man kan have en frygt for, at omfanget af byggeriet bliver langt mindre, end det har været i de senere år, på grund af den økonomiske lavkonjunktur og på grund af de meget dårlige vækstudsigter, der er for de kommende år.
Og det gør, at man med rimelighed også kan vende blikket mod den eksisterende bygningsmasse.
Det er trods alt de huse, der er flest af.
Jeg skal komme tilbage til det om et øjeblik, men det fratager os naturligvis ikke vores forpligtelse til at sørge for, at de huse, der bliver bygget, er af den bedste standard.
Mit bud vil være, at vi kommer til at ligge meget tæt på det, som Enhedslisten foreslår.
Jeg har dog på samme måde som SF en reservation over for passivhuse, da jeg heller ikke selv har set standarden for det endnu.
Men når man ser på den eksisterende boligmasse, er det klart, at vi på en eller anden måde må forholde os til, hvordan folk på en rimelig måde kan sørge for, at deres huse lever op til kravene om et fornuftigt energiforbrug.
Der var en deputation i Boligudvalget og Det Energipolitiske Udvalg i den seneste uge, som havde mange og, synes jeg, meget inspirerende forslag med fra udlandet.
De foreslog f.eks., at man indførte en grøn ejerafgift på huse, og at man lavede energismileyer, for at man kunne se, om et hus var i stand til at leve op til de krav, som vi her taler om, sådan at det kunne blive en integreret del af en købers overvejelse: Hvordan vil driftsudgiften egentlig være ved at bo i det her hus, og hvordan vil jeg ved at købe det her hus kunne bidrage til et mindre CO2-udslip?
Derfor bliver den diskussion, som Enhedslisten har rejst her, også en helt central diskussion gennem hele foråret, både for så vidt angår nybyggeri, og for så vidt angår de huse, som er bygget i forvejen.
På hvilken måde kan vi rimeligt sørge for, at der sker den ombygning, sådan at vores boliger også bidrager til et mindre CO2-udslip?
Det bliver en central opgave, fordi det ikke er kvotebelagt; det bliver en politisk opgave, og Det Radikale Venstre ser frem til at deltage i arbejdet med den.